Diari Oficial de la Generalitat Valenciana


Sumari del DOGV 5199, del 15-02-2006 (2006/1598)

ORDE de 31 de gener de 2006, de la Conselleria de Cultura, Educació i Esport, per la qual es convoca concurs públic per a la concessió de dos beques per a la realització de pràctiques professionals d'explotació i anàlisi de dades estadístiques de les matèries competència de la Conselleria de Cultura, Educació i Esport.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5199

Data del DOGV
:   15-02-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/1598


Data del document
:   31-01-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * matemàtiques
    * assignació per estudis
    * ajuda pública
    * estadística
    * ciència econòmica
    * professió de la informàtica
    * suport econòmic

ORDE de 31 de gener de 2006, de la Conselleria de Cultura, Educació i Esport, per la qual es convoca concurs públic per a la concessió de dos beques per a la realització de pràctiques professionals d'explotació i anàlisi de dades estadístiques de les matèries competència de la Conselleria de Cultura, Educació i Esport. [2006/X1598]  
Per tal de millorar la producció estadística que té encomanada el Servici d'Estudis de la Sotssecretaria i poder donar cobertura a les noves necessitats d'informació, es convoquen estes beques que possibiliten als beneficiaris completar-ne la formació tècnica especialitzada amb la formació pràctica que només es pot adquirir per mitjà de l'aplicació de tals coneixements en escenaris reals.  
Fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,   
ORDENE  
Primer  
Convocar concurs públic per a la concessió de dos beques per a la realització de pràctiques professionals d'explotació i anàlisi de dades estadístiques de les matèries competència de la Conselleria de Cultura, Educació i Esport.   
Així mateix s'aproven les bases per les quals es regix esta convocatòria, incloses com a annex I, el model de sol·licitud per a les beques esmentades, inclòs en l'annex II a esta orde i el document de cessió de drets de propietat intel·lectual, inclòs en l'annex III.  
Segon  
Les beques es concediran a càrrec de l'aplicació pressupostària 58.19.26.368.56, línia codi comptable T5921000 per un import màxim de 26.960 euros, i en queda condicionada la concessió a l'aprovació dels pressupostos de la Generalitat Valenciana per al 2006, de conformitat amb el que disposa l'Orde de 26 de setembre de 1994, de la Conselleria d'Economia, Hisenda i Ocupació.   
DISPOSICIONS ADDICIONALS  
Única  
Conforme a l'Orde de 26 de setembre de 1994, de la Conselleria d'Economia, Hisenda i Ocupació, sobre tramitació anticipada d'expedients de gasto, tots els actes dictats en l'expedient de subvenció que es convoca per la present orde s'entendran condicionats al fet que, al dictar la resolució de concessió de la subvenció, subsistisquen les mateixes circumstàncies de fet i de dret existents en el moment que es van produir aquells actes.  
DISPOSICIONS FINALS  
Primera  
Es delega en el sotssecretari la facultat de resoldre la concessió d'estes beques i se l'autoritza, perquè, en l'àmbit de les seues competències, adopte les mesures necessàries per a l'ordenació, instrucció i resolució de l'orde.  
Segona  
La present orde produirà efectes el mateix dia de la publicació en el Diari Oficial de la Generalitat Valenciana.  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar potestativament un recurs en reposició o bé cabrà plantejar directament recurs contenciós administratiu, en els terminis i davant dels òrgans que s'indiquen a continuació:   
a) El recurs de reposició haurà d'interposar-se davant el conseller de Cultura, Educació i Esport en el termini d'un mes a comptar des de l'endemà de la publicació.  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.  
València, 31 de gener de 2006  
El conseller de Cultura, Educació i Esport,  
ALEJANDRO FONT DE MORA TURÓN  
ANNEX I  
Bases per les quals es convoca concurs públic per a la concessió de dos beques per a la realització de pràctiques professionals d'explotació i anàlisi de dades estadístiques de les matèries competència de la Conselleria de Cultura, Educació i Esport.   
Primera. Objecte  
L'objecte d'esta convocatòria és la concessió de beques per a la realització de pràctiques professionals d'explotació i anàlisi de dades estadístiques de les matèries competència de la Conselleria de Cultura, Educació i Esport.  
Segona. Duració i quantia  
El període de duració de les beques comprendrà des de la data que s'indique en la resolució d'adjudicació, que serà objecte de publicació en el Diari Oficial de la Generalitat Valenciana, fins al 31 de desembre de l'any 2006, i es podran prorrogar fins que el becari complete 12 mesos de gaudi de la beca i a condició que existisca consignació pressupostària a este efecte en l'exercici de l'any 2007. La pròrroga serà concedida per resolució del sotssecretari.  
El seu import se satisfarà mensualment, a raó de 1.123 euros bruts mensuals per beneficiari /ària.   
Estes beques són incompatibles amb altres que pogueren concedir-se per a la mateixa o semblant activitat i amb qualsevol tipus de relació laboral.  
La prestació es realitzarà en els servicis centrals de la Conselleria de Cultura, Educació i Esport.   
Tercera. Requisits  
Les beques objecte d'esta convocatòria s'adjudicaran per mitjà de concurs entre els diversos aspirants a estes que reunisquen els següents requisits i els acrediten documentalment:  
a) Ser nacional d'un estat membre de la Unió Europea i tindre veïnat administratiu en qualsevol municipi de la Comunitat Valenciana.  
b) Ser llicenciats en Matemàtiques, Ciències i Tècniques Estadístiques, Econòmiques o Informàtica. i, en tot cas, haver obtingut la titulació en els set últims cursos acadèmics (del 1999/00 al 2003/2004), o bé en alguna convocatòria extraordinària del curs 2004/2005, però sempre que s'acredite tindre la titulació abans de finalitzat el termini de presentació de sol·licituds.   
c) No podran obtindre la condició de beneficiaris aquells sol·licitants que incórreguen en algun dels supòsits previstos en l'article 13.2 de la Llei 38/2003, de 17 de novembre, General de Subvencions.  
d) No podran obtindre la condició de beneficiaris aquells sol·licitants que no es troben, a la finalització del termini de presentació de la sol·licitud, al corrent de les obligacions fiscals i amb la seguretat social.  
Quarta. Presentació de sol·licituds i documentació a aportar  
1. Les sol·licituds han de dirigir-se a la Conselleria de Cultura, Educació i Esport, Servici d'Estudis i podran presentar-se en el Registre General de la Conselleria de Cultura, Educació i Esport; en el Registre de les Direccions Territorials de Cultura, Educació i Esport d'Alacant, Castelló o València; o per qualsevol dels mitjans previstos en l'art. 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En este últim cas s'avisarà immediatament per fax o correu electrònic a l'òrgan gestor.   
En cas de presentar-la en una oficina de correus, haurà de fer-ho en sobre obert, perquè la instància siga datada i segellada abans de ser certificada i, en tot cas, haurà d'ajustar-se als requisits establits en l'article 31 del Reial Decret 1.829/1999, de 3 de desembre, pel qual s'aprova el Reglament que regula la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals.  
2. El termini de presentació de sol·licituds serà de vint dies hàbils, comptats a partir de l'endemà de la publicació de la present convocatòria en el Diari Oficial de la Generalitat Valenciana. Els terminis que finalitzen en dies que siguen inhàbils, així com els dissabtes i els dies 24 i 31 de desembre o qualsevol altre que reglamentàriament es declare com a tal, s'entendran prorrogats fins al primer dia hàbil següent.  
3. Les sol·licituds hauran d'acompanyar-se de la documentació següent:  
a) Certificació acadèmica oficial que acredite haver aconseguit la titulació corresponent i on consten les qualificacions obtingudes, la nota mitjana i el nombre de convocatòries per assignatura.  
b) Currículum.  
c) Certificat d'empadronament.  
d) Tota la documentació que jutge pertinent adjuntar i siga compatible amb els mèrits avaluables en la base sexta.  
e) Fotocòpia del DNI o passaport.  
f) Els certificats que es ressenyen en la clàusula novena apartat a d'estes bases.  
4. Tota la documentació haurà de presentar-se en documents originals o en fotocòpies degudament compulsades. La documentació que no complisca estos requisits no serà tinguda en compte a l'hora de baremar l'expedient personal del sol·licitant.  
5. Si la sol·licitud no reunix els requisits i documents que s'assenyalen en esta base es requerirà l'interessat, perquè, en un termini de deu dies, esmene la falta o acompanye els documents preceptius, amb indicació que, si així no ho fera, es tindrà en compte a l'hora de dictar la resolució i es considerarà que desistix de la sol·licitud, d'acord amb l'article 71.1 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, en els termes previstos en l'article 42 de la mateixa llei.  
Quinta. Comissió Qualificadora  
1. Per a la valoració dels mèrits dels sol·licitants es constituïx una Comissió Qualificadora. La comissió citada adaptarà el seu funcionament al que establix la present convocatòria i, de manera subsidiària, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Estarà presidida pel secretari general administratiu. En formaran part com a vocals el cap de l'Àrea de Recursos Humans i Estudis, el cap del Servici d'Estudis i dos tècnics del Servici d'Estudis designats pel secretari general administratiu, un dels quals actuarà com a secretari, amb veu i vot.  
2. La comissió podrà ser assessorada, en tot cas, pel personal tècnic o professional i disposaran de facultats per a realitzar per mitjà dels seus membres totes les comprovacions que consideren necessàries per a la qualificació dels mèrits adduïts, així com la realització de prova pràctica o entrevista, si ho estimen oportú.  
Sexta. Barem  
1. Les condicions de mèrit avaluables per la Comissió Qualificadora, que hauran de presentar-se degudament justificades i les puntuacions que s'han d'atorgar són les següents:  
a) Expedient acadèmic personal, de 0 a 10 punts.  
b) Realització de cursos especialitzats en institucions oficials que tinguen relació amb l'àrea de la beca, de 0 a 5 punts. En cap cas es puntuaran en el present subapartat els cursos de valencià i d'idiomes ni els cursos pertanyents a una carrera universitària, cursos de doctorat i els dels diferents instituts de les universitats quan formen part del pla d'estudis del centre.  
c) Altres mèrits relacionats amb la matèria objecte d'esta convocatòria que puguen al·legar-se, de 0 a 5 punts.  
d) Experiència en treballs estadístics i informàtics, de 0 a 5 punts.  
e) Altres títols acadèmics oficials que no constituïsquen requisit per a la concessió de la beca. Només es puntuarà el títol o títols de major nivell, i s'hi entendran compreses aquelles altres titulacions necessàriament prèvies per a l'obtenció del nivell superior:  
. Títol de doctor, 2 punts.  
. Títol de llicenciat o equivalent, 1 punt.   
. Diploma universitari o equivalent, 0'5 punts.  
f) Coneixement d'idiomes. Fins a 2 punts per idioma.  
Una vegada valorades estes dades la Comissió farà una preselecció dels candidats que hagen obtingut majors puntuacions.  
2. La Comissió podrà entrevistar els candidats preseleccionats, cosa per a la qual seran convocats oportunament. A les entrevistes citades hauran d'acudir amb la documentació justificativa dels mèrits al·legats en la instància.   
La realització d'esta prova serà potestativa per a la Comissió Qualificadora i, el resultat d'esta, serà l'ordenació definitiva dels aspirants.  
Sèptima. Resolució i notificació  
1. Una vegada finalitzada la valoració dels expedients de cada un dels aspirants, la Comissió Qualificadora elevarà la corresponent proposta al sotssecretari, el qual resoldrà l'adjudicació de les beques. Les resolucions es publicaran en el Diari Oficial de la Generalitat Valenciana, en els termes previstos en l'article 18 de la Llei General de Subvencions.  
Així mateix, la Comissió Qualificadora podrà proposar que siguen declarades desertes les beques de col·laboració si, al seu parer, no n'hi haguera concursants amb mèrits suficients per a l'adjudicació.  
2. Els candidats preseleccionats que no hagen sigut proposats podran integrar una llista d'espera a l'efecte de cobrir les vacants que es produïsquen per renúncia o revocació.  
3. Si en el termini de tres mesos, comptats a partir del dia que produïsca efecte la present orde, no s'haguera dictat una resolució per part de l'òrgan competent i realitzat la notificació corresponent, s'entendran que les sol·licituds formulades pels interessats queden desestimades.   
Octava. Propietat intel·lectual  
Els autors dels treballs realitzats a l'empara d'esta convocatòria es comprometen, com a condició prèvia al pagament de la beca, a cedir per escrit els drets de reproducció, distribució, comunicació pública i transformació, a tots els nivells, per període indefinit i en règim d'exclusivitat.  
Novena. Obligacions de la persona beneficiària  
Són obligacions de la persona beneficiària, l'incompliment de les quals donarà lloc a deixar sense efecte la resolució de concessió de la beca i, si és el cas, al reintegrament d'esta, amb exigència de l'interés de demora:  
a) Aportar la documentació següent prèviament a l'atorgament:  
. Els certificats que acrediten que el sol·licitant es troba al corrent de les obligacions fiscals i amb la seguretat social, en els termes establits en l'Orde de la Conselleria d'Economia, Hisenda i Ocupació de 30 de maig de 1996 (DOGV de 21 de juny de 1996). Esta acreditació es realitzarà per mitjà de testimoni judicial, certificats telemàtics o transmissions de dades, o certificació administrativa. Quan no puguen ser expedits per l'autoritat competent, podrà ser substituïda per una declaració responsable atorgada davant d'una autoritat administrativa o notari públic.  
. El document de cessió de la propietat intel·lectual, inclòs en l'annex III.  
b) Realitzar les activitats de formació que el personal tècnic del centre corresponent els encomane, motiu pel qual hauran de romandre en els locals del centre o servici corresponent durant la vigència de la beca i en el seu horari habitual. Les activitats citades estaran en funció de la formació dels becaris i en cap cas substituiran els treballs ordinaris del centre o la seu.  
c) Acreditar davant la Conselleria de Cultura, Educació i Esport, la realització de l'activitat, així com el compliment dels requisits i condicions que determinen la concessió o gaudi de l'ajuda.   
L'acreditació es realitzarà per mitjà d'un certificat del responsable del Servici on s'haja fruit la beca i, si és el cas, la presentació d'una memòria detallada de les activitats de formació realitzades pel becari. Esta memòria, que tindrà un màxim de 10 folis, s'haurà de presentar en el Servici d'Estudis en el termini de tres dies una vegada finalitzada la beca.   
d) El sotmetiment a les actuacions de control financer que corresponen a la Intervenció General, en relació amb les beques concedides.  
e) Comunicar a la Conselleria de Cultura, Educació i Esport l'obtenció d'altres beques per a la mateixa finalitat, procedents de qualssevol administracions o ens públics, així com qualsevol altre punt dels indicats en l'article 14 de la Llei General de Subvencions.  
Deu. Obligacions de la Conselleria de Cultura, Educació i Esport  
1. Són obligacions de la Conselleria de Cultura, Educació i Esport pel que fa als becaris acollits a la present convocatòria:  
a. Proporcionar al becari o becària el suport necessari i facilitar-li la utilització dels mitjans, instruments i equips que resulten necessaris per al normal desenvolupament de la seua activitat.  
b. Designar un tutor o tutora, per a la coordinació i orientació de l'activitat del becari o becària.  
c. Vetlar pel desenvolupament adequat del programa de formació del becari o becària.  
2. Finalitzat el termini de la beca, i amb l'informe favorable del tutor o tutora, s'expedirà el corresponent certificat d'aptitud i aprofitament a favor del becari o becària.  
Onze. Forma de pagament  
Les beques s'abonaran cada mes per mitjà de transferència bancària, amb justificació prèvia d'haver realitzat l'activitat que va motivar-ne la concessió.   
El període mínim realitzat de beca que dóna dret al merite econòmic, és d'un mes natural. Si el becari renuncia a la beca abans de la finalització d'esta, se li pagarà la part proporcional, d'acord amb l'activitat realitzada.  
Dotze. Compliment  
Tota alteració de les condicions tingudes en compte per a la concessió de les beques i, en tot cas, l'obtenció concurrent de beques atorgades per altres administracions o ens públics o privats, podrà donar lloc a la modificació de la resolució de concessió.  
Tretze. Efectes de l'incompliment de les obligacions contretes  
Quedarà sense efecte la concessió de la beca, després de l'audiència a la persona interessada, quan no es realitzara l'activitat que va motivar la concessió, quan deixaren de reunir-se els requisits que es van exigir o quan s'incompliren, sense causa que ho justifique, les condicions establides en la present convocatòria. Quan siga per causes justificades es pagarà la part proporcional.  
El temps restant de prestació de la beca podrà ser exercit, a requeriment del Servici d'Estudis, per la següent o successives persones integrants de la borsa de reserva, en funció de l'orde resultant en la baremació i la disponibilitat pressupostària.  
Catorze. Facultats d'inspecció  
Quan, en l'exercici de les funcions d'inspecció o control, es deduïsquen indicis de la incorrecta obtenció, gaudi o destí de la beca, els agents encarregats de la seua realització podran acordar la retenció de les factures, documents equivalents o substitutius i qualsevol altre document relatiu a les operacions en què tals indicis es manifesten.  
Escaurà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en els articles 36 i 37 de la Llei 38/2003, de 17 de novembre, General de Subvencions.  
El control financer de les beques i les infraccions i sancions administratives que es deriven de les funcions de control es regularan d'acord amb el que preveu el títol III i IV de la Llei 38/2003, de 17 de novembre, General de Subvencions.  
Quinze. Situació de la persona beneficiària  
La concessió i aprofitament de la beca no implicarà cap vinculació laboral o administrativa amb la Conselleria de Cultura, Educació i Esport, ni amb cap dels centres i servicis dependents de la Generalitat Valenciana, ni suposa cap compromís d'incorporació posterior a les plantilles de tals centres.